Nogle bilister har i de seneste dage glemt alt om hastighed og sikkerhed i trafikken.

Syd- og Sønderjyllands Politi har i de seneste dage været på vejene med fotovogne på særlige udvalgte strækninger.

Resultatet af den indsats viser, at masser af bilister er røget i fartfælden.

Over 400 bilister er i løbet af ugen blevet blitzet, og i flere af tilfældene er der blevet trykket meget hårdt på speederen.

Det til trods for at flere af dagene bød på tåget og diset vejr med lav sigtbarhed samt glatte veje.

Hastighed på 161 kilometer i timen

På en af landevejene i det syd- og sønderjyske blev en bilist målt til at køre 161 kilometer i timen. Udover at miste sit kørekort så kan bilisten også se frem til en stor bøde.

- At køre det dobbelte, hvad man må, er groft uforsvarligt, siger vagtchef i Syd- og Sønderjyllands Politi Torben Møller til DR.

På andre landeveje blandt andre Rømøvej i Tønder Kommune målte politiet en bilist til 118 kilometer i timen. Andre steder i kommunen har man på landeveje målt hastigheder på 109 og 114 kilometer i timen.

Mens man på henholdsvis Vojensvej ved Haderslev og Ringkjøbingvej nord for Varde målte hastigheder på henholdsvis 124 og 121 kilometer i timen. På Moltrupvej i Haderslev kørte en bilist 116 kilometer i timen.

- Jeg synes, det er hovedløst at køre med de hastigheder, siger vagtchef Torben Møller.

- Som bilist synes jeg, man skal prøve at kigge indad og tænke, hvad nu hvis jeg kørte en person ihjel. Vil man kunne leve med det resten af sine dage?, spørger vagtchef Torben Møller.

100 km/t gennem byen

Desværre var det ikke kun på landevejene, at bilisterne kørte alt for hurtigt. I byzonerne var det mindst lige så galt.

På Vardevej i Varde Kommune må man maksimalt køre 50 kilometer i timen, men en bilist kørte 81 kilometer i timen.

På Farupvej ved Ribe må man køre 60 kilometer i timen, her kørte en bilist 93 kilometer i timen.

I byzonen i Vojens gik det helt galt, her kørte en bilist med 100 kilometer i timen igennem byen, hvor den maksimale hastighedsgrænse hedder 50 kilometer i timen. Også på Tøndervej i Aabenraa Kommune blev der kørt alt for stærkt. Her kørte en bilist 91 kilometer i timen i byzonen.

- Med disse hastigheder har du ikke længere selv kontrol over det. Jeg vil sige det sådan, at når man kører så stærkt, så har jo andres liv i hænderne, siger Torben Møller.

Kør efter forholdene

Vagtchefen forklarer, at i december er der skruet op for både fart- og spritkontrollerne i forbindelse med de mange julefrokoster.

Hvis man skal have bilisterne til at sænke farten, så er der flere ting, der skal bringes i spil mener vagtchefen.

- Fart er en stor dræber, så vi vil fortsat være derude med både fotovogne og færdselsbetjente. Der er også opsat stærekasser flere steder rundt om i landet, og der bliver lavet kampagner. Alt det er med til at forebygge, siger Torben Møller.

Og så opfordrer han kraftigt bilisterne til at overholde hastighedsgrænserne og køre efter forholdene.